নাগরাকাটায় উৎসবের ছোঁয়ায় ভোট! ভোর থেকেই লম্বা লাইন, কড়া নিরাপত্তায় শান্তিপূর্ণ নির্বাচন

জলপাইগুড়ি: সকাল হতেই উৎসবের আবহে ভোটগ্রহণ শুরু হয়েছে জলপাইগুড়ির (Jalpaiguri) নাগরাকাটা (Nagrakata) বিধানসভায়। ভোর থেকেই বিভিন্ন বুথের সামনে লম্বা লাইনে দাঁড়িয়ে পড়েন ভোটাররা। নারী-পুরুষ, প্রবীণ থেকে প্রথমবারের ভোটার, সবার মধ্যেই দেখা যায় উৎসাহ ও উদ্দীপনা। অনেকেই গণতন্ত্রের এই প্রক্রিয়াকে উৎসবের সঙ্গেই তুলনা করেছেন।

জঙ্গল ও বিস্তীর্ণ চা বাগান ঘেরা, ভুটান সীমান্ত সংলগ্ন এই এলাকায় নিরাপত্তা ছিল চোখে পড়ার মতো কড়া। কেন্দ্রীয় বাহিনী ও রাজ্য পুলিশের যৌথ তৎপরতায় শান্তিপূর্ণভাবে ভোটগ্রহণ চলছে বলে প্রশাসন সূত্রে খবর।

আরও পড়ুন: বুথে দলের এজেন্ট তৃণমূল পঞ্চায়েত প্রধানকে বুথ থেকে বের করে দেওয়া নিয়ে উত্তেজনা

বিভিন্ন বুথে লাইনে অপেক্ষা করতে হলেও বড় কোনও বিশৃঙ্খলার খবর মেলেনি। ভোটারদের একাংশ জানিয়েছেন, উন্নয়ন, কর্মসংস্থান ও এলাকার সামগ্রিক অগ্রগতির কথা মাথায় রেখেই তারা ভোট দিচ্ছেন। সব মিলিয়ে শান্তিপূর্ণ পরিবেশে উৎসবের আমেজেই চলছে নাগরাকাটার ভোট।